**X:n SOSIAALILAUTAKUNNALLE / YKSILÖJAOSTOLLE / Y:n HALLINTO-OIKEUDELLE**

**ASIA**   
Oikaisuvaatimus/Valitus koskien vammaispalvelulain mukaista taloudellista tukea auton hankintakustannuksiin

**HAKIJA/VALITTAJA**   
Nimi

Osoite

**PÄÄTÖS, JOHON MUUTOSTA HAETAAN**  
X:n hyvinvointialueen viranhaltijan/lautakunnan päätös xx.xx.20xx nro xxx

**VAATIMUS**   
Vaaditaan, että edellä mainittu viranhaltijan/lautakunnan päätös kumotaan ja NN:lle myönnetään hänelle haettu vammaispalvelulain mukaista taloudellista tukea hänen kuljettamistaan varten käytettävän auton hankintakustannuksiin.

**PERUSTELUT**  
NN on xx-vuotias *[kerro tarkemmin hakijan/valittajan vammasta ja sen aiheuttamista haasteista sekä jatkuvista, päivittäisistä tai usein toistuvista liikkumistarpeista,* *ks. ao. esimerkkiteksti].*   
  
*[Näköhermojen atrophia ja siitä johtuva näkökentän kaventuminen ilmenee siten, että sivulla olevien esineiden hahmottaminen on vaikeaa. Edessä olevat esineet NN havaitsee vain osittain, katsetta täytyy kohdentaa useaan kertaan kokonaiskuvan saamiseksi. Liikkuessaan NN käyttää valkoista keppiä. Liikkuminen epätasaisella pinnalla on epävarmaa ja haparoivaa. Oikea jalka laahaa jäljessä, ja pitempiä matkoja kävellessä oikea polvi kipeytyy herkästi.*  
  
*Suurin haitta ilmenee kuitenkin visuaalisen hahmotuksen vaikeutena. Esim. ulkomaailman havaitsemisessa ja vaarantajussa on suuria puutteita. Kadulla liikkuessa on NN:ää pidettävä jatkuvasti kädestä kiinni, hän ei hahmota liikennettä eikä ympäristöä ja saattaa mennä esim. tien yli katsomatta tuleeko autoja.*  
  
*NN sairastaa vaikeahoitoista epilepsiaa ja lääkitystä on vaihdettu runsaasti. NN:llä on usein pitkäkestoiseen päänsärkyyn liittyen kohtauksenomaisesti pahoinvointia.*   
  
*NN:n kehitysviive ja lyhytjänteisyys heijastuvat myöskin kuljetustilanteessa. NN saa voimakkaita raivokohtauksia julkisissa kulkuneuvoissa, epilepsiakohtausten vaara kasvaa ja hänen liikkumistaan vaikeuttaa myös astma. Neuropsykologin lausunnon mukaan auton käyttö on välttämätöntä NN:n asiointi- ja vapaa-ajan matkoilla. NN harrastaa ratsastamista ja uimista. Molemmat harrastukset ovat erityisen tärkeitä liikunnallisuuden ylläpitämiseksi ja kuntoutuksen tukemiseksi. NN pitää myös kirjastossa ja kaupungilla käymisestä sekä käy joskus kylässä kummitädillä ja kavereilla. Asiassa tulee myös ottaa huomioon, että NN tarvitsee jatkuvasti valvontaa, eikä häntä siksi voi jättää kotiin yksin esimerkiksi kaupassakäynnin ajaksi.]*

Vammaispalvelulain 2 §:n mukaan vammaispalvelulakia sovelletaan erityispalveluiden järjestämiseen niille vammaisille henkilöille, jotka tarvitsevat vamman tai sairauden aiheuttaman pitkäaikaisen fyysisen, kognitiivisen, psyykkisen, sosiaalisen tai aisteihin liittyvän toimintarajoitteen johdosta välttämättä apua tai tukea tavanomaisessa elämässä. Vammaispalvelulain 32 §:n 1 momentin mukaan hyvinvointialue voi korvata puolet teknisten ratkaisujen ja muiden kuin lääkinnällisen kuntoutuksen välineiden hankkimisesta aiheutuvista kohtuullisista kustannuksista, jos vammainen henkilö tarvitsee niitä: 1) päivittäisissä toimissa; 2) liikkumisessa; 3) vuorovaikutuksessa; tai 4) vapaa-ajan toiminnoissa. Vaikka kyseessä on määrärahasidonnainen tukitoimi, hyvinvointialueen on varattava määrärahat ko. tarkoitukseen hyvinvointialueella esiintyvän tarpeen mukaan.

Taloudellisen tuen myöntäminen auton tai muun kulkuneuvon hankintaan on samalla yksi vammaispalvelulain 29 §:n mukaisista liikkumisen tuen toteuttamistavoista. Vammaispalvelulain 29 §:n 3 momentin mukaan hyvinvointialue voi antaa vammaisen henkilön käyttöön auton tai muun kulkuneuvon taikka myöntää auton tai muun kulkuneuvon hankintaan tukea, jos vammaisen henkilön liikkumisen tuen tarve on runsasta.

Vammaispalvelulain esitöistä (HE 191/2022 vp, s. 222-223) ilmenee, että taloudellista tukea esimerkiksi auton tai muun kulkuneuvon hankintaan on tarkoitus myöntää samaan tapaan kuin kumotun ns. vanhan vammaispalvelulain (380/1987) voimassa ollessa. Näin ollen jäljempänä mainittua, vanhaa vammaispalvelulakia koskevaa korkeimman hallinto-oikeuden (KHO) oikeuskäytäntöä voidaan käyttää tulkinta-apuna myös uuden vammaispalvelulain mukaisen taloudellisen tuen myöntämisen edellytyksiä arvioitaessa.

Vammaispalvelulain esitöiden (HE 191/2022 vp, s. 223) mukaan arvioitaessa auton tai muun kulkuneuvon hankintaan myönnettävän taloudellisen tuen määrää, lähtökohdaksi otetaan vammaisen henkilön välttämättä toimintarajoitteensa vuoksi tarvitsema automalli ja varustelutaso. *[Kerro, millaisen automallin / varustelutason NN toimintarajoitteidensa vuoksi välttämättä tarvitsee. Kerro esimerkiksi, että auton tulee olla niin tilava, että sinne mahtuvat myös tarvittavat välttämättömät apuvälineet, kuten pyörätuoli.]*

Vammaispalvelulaissa säädettyjä palvelu- ja tukimuotoja tulee pyrkiä järjestämään siten, että vammaispalvelulain tarkoitus toteutuu. Vammaispalvelulain tarkoituksena on: 1) toteuttaa vammaisen henkilön yhdenvertaisuutta, osallisuutta ja osallistumista yhteiskunnassa sekä ehkäistä ja poistaa niiden toteutumisen esteitä; 2) tukea vammaisen henkilön itsenäistä elämää ja itsemääräämisoikeuden toteutumista; 3) turvata vammaisen henkilön yksilöllisen tarpeen ja edun mukaiset, riittävät ja laadultaan hyvät palvelut (VPL 1 §). Päätettäessä taloudellisen tuen myöntämisestä auton hankintaan tulee siten ottaa huomioon, miten kyseinen tukitoimi toteuttaa vammaispalvelulain tarkoitusta kyseisen henkilön kohdalla. *[Kerro, miten avustuksen myöntäminen auton hankintaan toteuttaisi NN:n yhdenvertaisuutta, osallisuutta ja osallistumista yhteiskunnassa sekä tukisi hänen itsenäistä elämäänsä ja itsemääräämisoikeuden toteutumista jne.]*

Kuten edellä on todettu, korvauksen myöntämisessä auton hankintaan on kysymys vammaispalvelulaissa tarkoitetusta määrärahasidonnaisesta tukitoimesta. Vammaisella henkilöllä ei ole subjektiivista oikeutta sanottuun tukitoimeen, vaan tukea myönnetään talousarvioon varattujen määrärahojen puitteissa. Hyvinvointialueen tulee kuitenkin varata talousarviossaan autoavustuksia varten alueella esiintyvään tarpeeseen nähden riittävät määrärahat, eli se ei saa tarkoituksella budjetoida tähän tarkoitukseen vähemmän määrärahoja kuin mitä esimerkiksi tehdyistä palvelusuunnitelmista ilmenevä tarve vaatii (ks. myös *Räty, Tapio*, Uusi vammaispalvelulaki, Edilex Lakitieto Oy 2025, s. 31 ja 249). Hyvinvointialue voi päättää määrärahojen kohdentamisesta tietyt edellytykset täyttäville vammaisille henkilöille kuitenkin edellyttäen, että hyvinvointialue näin päättäessään ottaa huomioon hakijoiden yhdenvertaisen kohtelun. Kaikkein heikoimmassa asemassa olevia ei saa jättää avustuksen ulkopuolelle.

NN on hakenut X:n hyvinvointialueelta vammaispalvelulain mukaista avustusta auton hankintakustannuksiin. Viranhaltijan/lautakunnan/yksilöjaoston xx.xx.20xx tekemän päätöksen keskeisenä hylkäysperusteena oli, että autoavustuksiin varatut määrärahat eivät riitä autoavustuksen myöntämiseen NN:lle. NN:n hakemuksen johdosta tehdystä valituksen kohteena olevasta päätöksestä ei käy ilmi, että NN:n tarvetta avustukselle olisi verrattu muiden autoavustuksen hakijoiden tarpeeseen ja todettu se vähäisemmäksi, tai että määrärahoja olisi päätetty suunnata tietyille ryhmille, joihin NN ei perustellusti kuuluisi. *[Jos mahdollista, voit selvittää ja kuvata tässä, mitä hyvinvointialueella on päätetty määrärahojen kohdentamisen osalta.]*

Hyvinvointialue on menetellyt virheellisesti hylätessään autoavustushakemuksen määrärahoihin viitaten arvioimatta tarkemmin NN:n yksilöllistä tarvetta ja vertaamatta sitä muiden hakijoiden autoavustuksen tarpeisiin. Korvauksen myöntämisen auton hankintaan tulee perustua vammaisen henkilön yksilölliseen tarpeeseen, ja päätös siitä tulee tehdä yksilöllisen harkinnan perusteella. Näin on katsonut myös korkein hallinto-oikeus vuosikirjaratkaisussaan KHO:2006:55.

NN:lle x.x.20xx tehdyssä palvelusuunnitelmassa on tuotu ilmi tarve vammaispalvelulain mukaiselle avustukselle auton hankintaan. Tukea auton hankintaan on ensimmäisen kerran haettu hyvinvointialueelta vuonna 20xx. Hyvinvointialueen olisi tullut ottaa edellä mainittu tarve huomioon budjettia laatiessaan ja määrärahoja varatessaan.

Viranhaltijan/lautakunnan/yksilöjaoston päätöksessä on mainittu hylkäysperusteena myös se, ettei NN:n harrastuksista ja muusta asioinnista johtuva auton tarve olisi päivittäistä tai usein toistuvaa, perustelematta tätä muuten kuin toteamalla NN:llä olevan käytössään koulukuljetukset ja x kpl kuljetuspalvelumatkoja. Koska NN:lla on kuitenkin useita kuljettamista vaativia harrastuksia ja muita vapaa-ajan menoja sekä runsaasti erilaisia kuntoutus-, lääkäri- ja muita asiointikäyntejä, ja koska häntä ei voi jättää yksin kotiin myöskään esimerkiksi kauppareissujen ja muun perheen harrastus- ja asiointimatkojen ajaksi, NN:ää täytyy kuljettaa säännöllisesti päivittäin tai lähes päivittäin koulumatkojen lisäksi, eivätkä myönnetyt kuljetuspalvelumatkat siten riitä kuin hyvin pieneen osaan näistä liikkumisen tarpeista. *[Auton päivittäistä tai usein toistuvaa jatkuvaa tarvetta kannattaa avata ja perustella tarkemmin, jos se on muutoksenhaun kohteena olevassa päätöksessä kiistetty. Tarvetta voi myös havainnollistaa esimerkiksi tekemällä listan hakijan autoa vaativista liikkumistarpeista yhden tyypillisen viikon ajalta.]* Myös oikaisuvaatimuksen/valituksen liitteenä olevista lääkärintodistuksista käy ilmi päivittäinen/usein toistuva ja jatkuva tarve oman auton käyttöön.

Se, että henkilölle on myönnetty kuljetuspalvelumatkoja ei ole lainmukainen peruste olla myöntämättä avustusta auton hankintaan, jos ko. tukitoimen myöntämisedellytykset täyttyvät. Päinvastoin: vammaispalvelulain 29 §:n 2 momentin mukaan vammaisen henkilön liikkumisen tuki voidaan toteuttaa yhdellä tai useammalla eri toteuttamistavalla, kuten kuljetuspalvelumatkojen ja autoavustuksen yhdistelmällä.

Normaalisti xx-vuotiaat liikkuvat yksin julkisilla kulkuneuvoilla harrastuksiinsa, tapaamaan ystäviään ja hoitamaan omia asioitaan. NN:lle tämä on edellä kerrotuin tavoin mahdollista vain oman auton avulla. Vammaispalvelulain mukaan lain tarkoituksena on mm. toteuttaa vammaisen henkilön yhdenvertaisuutta, osallisuutta ja osallistumista yhteiskunnassa sekä ehkäistä ja poistaa niiden toteutumisen esteitä ja tukea vammaisen henkilön itsenäistä elämää ja itsemääräämisoikeuden toteutumista (VPL 1 §). NN:n mahdollisuudet henkilökohtaiseen liikkumiseen yhdenvertaisesti vastaavan ikäisten vammattomien ihmisten kanssa ovat hänen vammansa vuoksi rajoitetut. Oman auton käyttö on välttämättömyys hänen ikäisilleen tavanomaisesti kuuluvien asiointi-, harrastus- ja vapaa-ajan matkojen toteuttamiseksi. Suomen perustuslaissa mainitut perusoikeusnormit sekä Suomea sitovissa ihmisoikeussopimuksissa turvatut ihmisoikeudet ovat ensisijaisia normeja päätettäessä, kuinka hyvinvointialueen käytettävissä olevia voimavaroja jaetaan.

Suomessa laintasoisena voimassa olevan YK:n vammaisyleissopimuksen 20 a artiklan mukaan sopimuspuolet toteuttavat tehokkaat toimet varmistaakseen vammaisille henkilöille mahdollisimman itsenäisen henkilökohtaisen liikkumisen, muun muassa helpottamalla vammaisten henkilöiden henkilökohtaista liikkumista sillä tavalla kuin ja silloin kun he haluavat. Avustus auton hankintaan on NN:n tahdon ja mieltymysten mukainen tapa helpottaa hänen liikkumistaan, minkä vuoksi avustuksen myöntäminen olisi myös YK:n vammaisyleissopimuksen mukainen ratkaisu.

Perustuslain 6 §:n mukaan ihmiset ovat yhdenvertaisia lain edessä, eikä ketään saa ilman hyväksyttävää syytä asettaa eri asemaan esim. vammaisuuden tai terveydentilan perusteella. Perustuslain 19.3 §:n mukaan julkisen vallan eli valtion ja hyvinvointialueiden on turvattava, sen mukaan kuin lailla tarkemmin säädetään, jokaiselle riittävät sosiaali- ja terveyspalvelut *sekä tuettava perheen ja muiden lapsen huolenpidosta vastaavien mahdollisuuksia turvata lapsen hyvinvointi ja yksilöllinen kasvu [kursiivilla oleva teksti mukaan vain, jos kyse on lapsesta]*.

Asiakkaalla on sosiaalihuollon asiakkaan asemasta ja oikeuksista annetun lain (812/2000) 4 §:n 1 momentin mukaan oikeus laadultaan hyvään sosiaalihuoltoon ja hyvään kohteluun ilman syrjintää, ja sosiaalihuoltoa toteutettaessa on otettava huomioon asiakkaan toivomukset, mielipide, etu ja yksilölliset tarpeet. Palveluita järjestettäessä hyvinvointialueen tulee ottaa huomioon syrjintäkielto ja selvittää asiakkaan terveydentilasta ja vammaisuudesta johtuva yksilöllinen palvelun tarve. Asiakaslain 8 §:n 1 momentin mukaan sosiaalihuoltoa toteutettaessa on ensisijaisesti otettava huomioon asiakkaan toivomukset ja mielipide ja muutoinkin kunnioitettava hänen itsemääräämisoikeuttaan. Mainitun lain 8 §:n 2 momentin mukaan asiakasta koskeva asia on käsiteltävä ja ratkaistava siten, että ensisijaisesti otetaan huomioon asiakkaan etu.  
  
Kaikkeen edellä esitettyyn viitaten pyydän, että viranhaltijan/lautakunnan päätös kumotaan ja NN:lle myönnetään vammaispalvelulain mukainen autoavustus.   
  
Y:n kaupungissa xxxxkuun päivänä 20xx   
  
nimi

**LIITTEET**

**Liite 1** Oikaisuvaatimuksen/valituksen kohteena oleva sosiaalityöntekijä Z:n/X:n sosiaalilautakunnan tai yksilöjaoston **x.x**.20**xx** tekemä päätös nro **x**

**Liite 2** *[Oikaisuvaatimusta/valitusta tukevat lausunnot esim. lääkäriltä, terapeuteilta jne.]*

**Liite 3**

**Liite 4…**